# AaBs Venner 2019.

Så er vi godt i gang med 2019, og Superligasæsonen er allerede startet, og lad os håbe at det lykkes at slutte i top 6.

# AaB Flæsk.

I Vennerne har vi haft en forrygende start med det nye initiativ ”AaB Flæsk”, som fandt sted fredag den 1. februar 2019 i klubhuset på Hornevej med 127 glade og feststemte ”gamle” AaB drenge. Det har vi fået mange positive reaktioner på, både under selve festen men også efterfølgende. En stor tak til AaBs Dameafdeling og Kvinde/Pigeafdeling for at stille personer til rådighed til hjælp med den praktiske afvikling af arrangementet. Også en tak til sponsorer. For bestyrelsen og den nedsatte arbejdsgruppe fik vi bekræftet, at dette træf er kommet for at blive, og da det er første fredag i februar, så vil næste års arrangement finde sted fredag den 7. februar 2020. Reserver allerede datoen nu.

# Gamle Drenge.

”Gamle Drenge” arrangementet ligger jo også fast til den første lørdag i november, som i år er lørdag den 2. november 2019. Her plejer vi også at markere hold der har udmærket sig tilbage i tiden med mesterskab, oprykning eller anden markant præstation, og det vil også ske i år.

# Grill Arrangement.

 AaBs Venner og AaBs Dameklub arrangerer i fællesskab et grill arrangement med ledsager ultimo maj/ primo juni. Invitation følger så snart endelig dato er fastlagt.

# Tirsdagstræf.

Det månedlige tirsdagstræf er en flerårig tradition og fortsætter som sædvanlig den sidste tirsdag i måneden og med stigende tilslutning. Tirsdag den 26. februar havde vi besøg af cheftræner Jacob Friis, og her fortalte Jacob om trænerkarrieren i AaB fra ungdomstræner til assistenttræner og nu cheftræner, og hvordan hans tilgang til opgaven er. Det blev en interessant eftermiddag, hvor der også var stor spørgelyst fra deltagerne.

# Baneholdet.

Det milde vejr har betydet, at baneholdet allerede er i gang med at trimme bane 9, hvor spillerne træner her i opstarten, når der ikke er frost i jorden.

# Generalforsamling.

Årets Generalforsamling vil blive afholdt mandag den 18. marts kl. 18.00, og indkaldelse er vedhæftet denne mail.

Vi ønsker en god sæson for alle AaB`er og øvrige der følger AaB og har interesse i klubbens ve og vel.

På vegne af AaBs Venner

Karsten Simensen